《虎溪》
宋代·罗与之

冲飙吹客襟，飘拂虎溪渡。
远想三笑时，此意固有寓。
孰知秘密藏，奚间笑默语。
绳绳彻上下，绵绵贯今古。
东林钟声幽，康庐山色嫮。
是皆善知识，长时相警悟。
世人自合尘，两耳聋莫觑。
百千微妙义，堕在一毫许。
我行发深省，如重睡忽寤。
向人欲举似，有舌不能吐。

作者简介：罗与之，字与甫，螺川（今江西吉安县）人。曾应进士举不第（本集卷一《下第西归》），遂弃去，浪迹江湖间。其诗为刘克庄称赏。有《雪坡小稿》二卷。　罗与之诗，以汲古阁影宋抄《南宋六十家小集·雪坡小稿》为底本。校以影印文渊阁《四库全书·江湖小集》本（简称江湖集）、顾氏读书斋刊《南宋群贤小集》本（简称群贤集），并酌校《四库全书·两宋名贤小集》本（简称名贤集）。